

**מילים  לשבת**

**שער הנגב - ערב שבת, כ"ז בתמוז תש"ע, 9 ביולי 2010**

**שלום לחברות ולחברים,**

**סינרגיה**

בפגישה עם אורית נוטמן שוורץ ומיכל קומם, מראשי המחלקה לעבודה סוציאלית במכללת "ספיר", בחנו אפשרויות שיתוף פעולה ביוזמות שבבסיסן אחריות חברתית, זו שמניעה את "ספיר" בכלל ואת המחלקה, בפרט.

מנהלות המחלקה יזמו תוכנית לשילוב נערות במצוקה בחיים האקדמיים. מדובר בנשים יהודיות ובדוויות. התוכנית מסייעת לעיבוד הקשיים שלהן ולאיתור משאבים עצמיים וחיצוניים במטרה לחלץ אותן מהמציאות הסבוכה. יוזמה נוספת תתפתח בקרוב בתחום העצמת נשים.

המחלקה מקימה "מרכז הכשרה וידע לחוסן וטראומה". הרעיון הוא לנצל את הידע שנצבר במחוזותינו, באקדמיה, במחלקות הרווחה, בשירות הפסיכולוגי, בשדות החינוך והחברה, בצוותי החירום וביחידות הכוננות בכדי לרכז ולנתח את המחקרים ואת הידע שנצברים כאן, בארץ ובעולם. זהו עוד צעד לשיפור יכולת ההתמודדות עם מצבי החירום ולהרחבת היכולות של אנשי המקצוע והקהילות שלנו "לזכור לא רק לרע ימי רעה", כדברי אלתרמן.

**סתם יום של מים**

איתי צורי, מנהל המרכז ההידרותרפי, מספר לעובדי המרכז על רשמיו מיום פעילות אחד במהלך השבוע האחרון:

 06:00  -  דלתות המרכז נפתחו וישארו כך עד 22:30 . ראשוני המנויים צוללים במים הקרירים ופוסעים על ההליכון בחדר הכושר.

07:30  -   צוות המטפלות מגיעות ומקבלות בחיוך את קשישי האזור לשיעור התעמלות במים; בהמשך, צפוי להן יום טיפולים עמוס.

08:00   -  כ 40 זאטוטים ממועדון "ניצן" בשדרות מגיע לפעילות מים וספורט (זהו פרויקט שיקומי לילדים עם בעיות קשב וריכוז), הם יבלו איתנו במהלך חודש יולי.

09:00   -    11 עלמות חן מתייצבות לפתיחת קורס מדריכות פילאטיס המשותף עם היחידה ללימודי חוץ ב"ספיר".

10:00   -  50 ילדים מאור-הנר הגיעו ליום פעילות מאתגרת, המשלבת חדר כושר ילדים, אירובי,פעילות במים ועוד...

13:00  -   לוחמי חטיבת "גבעתי", מתייצבים לאחר לילה עמוס ושלושה שבועות בלי אימא, מגיע להם יום פינוק, אז הם מתארחים אצלנו.

ובהמשך היום: חוגי אחה"צ ימשיכו עד שעות הלילה (ספינינג, פילאטיס, אירובי, עיצוב וכו..); בפעילות שיקומית בבריכה עשרות מטופלים יעברו את ידיהן המיומנות של חברות הצוות; עד שעות הערב יגיעו סבים ונכדים המחפשים מקום לפורקן האנרגיה ולבילוי משותף; יגיעו גם סטודנטים לפני ואחרי מבחני סוף סמסטר ועוד עשרות מנויים שישתוקקו להפחית קלוריות לפני שיתמודדו עם ערמת הבוטנים שמצפה להם במשחק הגמר.

**הלכה פייפן**

מפה לשם, באמצע הקיץ, עליתי על אחד הטורים המבריקים שיש ברשת וזו הגדרתו: חידושי הלכה בענייני שופינג, דיאטות, טיסות וכל מה שחז"ל לא התייחסו אליו. מאת גיל סלוביק, מראשי הציניות הדתית ומחבר ה"שולחן ארוךךך".

ואני מוסיף: הומור יהודי במיטבו – אינטליגנטי, משוקע בחוכמת הדורות, שמחייך אל ועל עצמנו ולא על זולתנו; צחוק שיפה מאד לבריאות.

<http://www.ynet.co.il/home/0,7340,L-8514,00.html>

**גבול המלים**

הקונצרט "זעקה לעולם" שהתקיים בפארק אשכול הופק על ידי חזי בוצר, מנהל מחלקת התרבות שלנו. פעלו לצידו חבריו מהמתנ"ס ועשרות מתנדבים מהאזור.

רבבת המתכנסים קבלו בתשואות את זובין מהטה והפילהרמונית שהפעימו לבבות כשבצעו את ורדי, מוצרט, אלבינוני ובטהובן. שלמה ארצי ומקהלת האקדמיה למוזיקה ריגשו במילותיהם הרלוונטיות. ואביבה שליט מלמלה את "כבר יבשו עינינו מדמעות...ותן לנו לשוב ולראותו, יותר מזה – אנחנו לא צריכים".

**בטחון מלא**

ישבתי ליד רב אלוף (במיל.) שאול מופז, שהתייצב לאירוע עם חברים מ"קדימה". שר הביטחון לשעבר אמר בוודאות:"צריך לשחרר את גלעד, לא נשיג אחר כך מחיר יותר טוב".

בערב, נפגשנו בבארי עם השר בוז'י הרצוג, שהכביר אמפטיה על משפחת שליט, אבל טען ש"מוכרים אשליות, הבעיה היא שהעסקה תפגע אנושות באבו מאזן במאבק שלו מול החמאס".

**ומה מחר?**

אתמול יצאו מאות נערים וילדים שלנו להזדהות עם משפחת שליט שמצעדה המרשים תם בירושלים.

חמש עשרה שנים לא הצלחנו לגייס כמות כזו של בני נוער שלנו לפעילות עם גוון ציבורי מתריס. כן, בפעם האחרונה חווינו עוצמת רגשות כזו לאחר רצח רבין.

מה עשה מאז "נוער הנרות" בשדה פוליטי הישראלי? אני מניח שקרוב למאומה.

האם נחשול ההזדהות עם כאב השבי המתמשך ישאיר חותמו על בנינו ובנותינו, מעבר ל"יום של חוויה מיוחדת" בחופש הגדול?

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)